Sigitas Tamkevičius

Mons. Sigitas kardinál Tamkevičius (* 7. november 1938, Gudonys, Litva) je litovský rímskokatolícky duchovný kňaz, biskup, kardinál a emeritný arcibiskup Kaunasu.

Pápež František ho 5. októbra 2019 povýšil na kardinála.

 Životopis 
V roku 1955 absolvoval strednú školu v Seirijai a nastúpil do Kaunanského kňazského seminára. Niekoľko rokov strávil vo vojenskej službe v Sovietskej armáde a potom pokračoval v štúdiu teológie, ktoré v roku 1962 ukončil v seminári.

 Kňazstvo 
Za kňaza ho vysvätil biskup Petras Maželis 18. apríla 1962. Pôsobil ako vikár vo farnostiach Alytus, Lazdijai, Kudirkos Naumiestis, Prienai a Simnas. V roku 1968 vstúpil do Spoločnosti Ježišovej, ktorá bola vtedy podľa sovietskych zákonov nelegálna. Bol medzi iniciátormi petície protestujúcej proti sovietskym diskriminačným obmedzeniam Kaunaského seminára. Z tohto dôvodu sovietske úrady mu zakázali vykonávať jeho službu. Jeden rok pracoval v továrni.

Počas pôsobenia ako vikár vo farnosti Simnas v roku 1972 inicioval podzemné vydávanie Kroniky Katolíckej cirkvi Litvy. Kronika zaznamenávala a na Západe zverejňovala fakty o náboženskej diskriminácii v sovietskej Litve. Podzemné publikácie prenasledovala KGB. Vo farnosti Kybartai bol farárom od roku 1975 do roku 1983. Zároveň bol 11 rokov až do svojho zatknutia v roku 1983 redaktorom Kroniky. Spolu so štyrmi ďalšími litovskými kňazmi založil v roku 1978 Katolícky výbor na obranu práv veriacich.

V roku 1983 bol zatknutý a postavený pred súd a obvinený z údajnej proti sovietskej propagandy a agitácie. Bol odsúdený na desať rokov väzenia a vyhnanstvo. Strávil svoj trest odňatia slobody v pracovných táboroch v Perme a Mordovii. V roku 1988 bol vyhnaný do Tomskej oblasti. Po liberalizácii sovietskej politiky počas perestrojky bol v roku 1988 prepustený.

Litovská biskupská konferencia ho v roku 1989 vymenovala za duchovného riaditeľa Kaunaského seminára. Za rektora seminára bol menovaný v roku 1990.

 Biskup 
Po páde Sovietskeho zväzu ho pápež Ján Pavol II. vymenoval 8. mája 1991 za pomocného biskupa Kaunasu a titulárneho biskupa z Turudy. Za biskupa bol vysvätený 19. mája. Hlavným svätiteľom bol arcibiskup Kaunasu, kardinál Vincentas Sladkevičius, spolusvätiteľmi boli biskup z Telšiai Antanas Vaičius, apoštolský administrátor z Panevežys Juozas Preikšas, jeho predchodca Romualdas Krikšciunas a Vladas Michelevičius, pomocný biskup z Kaunasu.

Pápež Ján Pavol II. ho 4. mája vymenoval za arcibiskupa Kaunasu. V rámci Litovskej biskupskej konferencie bol prezidentom (19992002, 20052008 a 20082014) a viceprezidentom (20022005). Pápež František 11. júna 2015 prijal jeho rezignáciu.

 Kardinál 
Pápež František ho 5. októbra 2019 vymenoval za kardinála – kňaza. Keďže prekročil vekovú hranicu, nie je oprávnený voliť v konkláve. Pri vymenovaní za kardinála mu pápež pridelil titulárny kostol Sant’Angela Merici. K prevzatiu jeho titulárneho kostola došlo 26. januára nasledujúceho roka.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných pápežom Františkom

 Iné projekty 

 Zdroj 

Kategória:Litovskí rímskokatolícki biskupi
Kategória:Litovskí rímskokatolícki arcibiskupi
Kategória:Litovskí rímskokatolícki kňazi
Kategória:Litovskí kardináli